กรมอนามัย ย้ำสถานประกอบการร้านอาหารทำความสะอาด สร้างความมั่นใจให้กับผู้บริโภค
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า จากที่ ศบค. ได้มีการปรับมาตรการโดยอนุญาตให้สถานประกอบการร้านอาหารสามารถนั่งกินในร้านได้ แต่ยังคงเข้มงวดต่อมาตรการป้องกันโควิด-19 อย่างเคร่งครัด ซึ่งจะมีผลเริ่มใช้ตั้งแต่วันพรุ่งนี้ (1 กันยายน 2564) เป็นต้นไป โดยก่อนเปิดให้บริการขอให้ร้านอาหาร ทุกร้านเน้นทำความสะอาดดูแลสถานที่ภายในร้าน สถานที่ปรุงประกอบอาหาร บริเวณพื้น รวมทั้งโต๊ะที่นั่งกินอาหาร จุดสัมผัสร่วมต่างๆ โดยทำความสะอาดด้วยน้ำผงซักฟอกหรือน้ำยาทำความสะอาดฆ่าเชื้อด้วยโซเดียมไฮโปคลอไรท์ (น้ำยาฟอกขาว) โดยใช้โซเดียมไฮโปคลอไรท์ 6 เปอร์เซ็นต์ ในอัตราส่วน 1 ช้อนโต๊ะต่อน้ำ 1 ลิตร ในส่วนของห้องน้ำ ห้องส้วม ให้เน้นบริเวณจุดเสี่ยง เช่น ที่จับสายฉีดชำระ ที่รองนั่งโถสวม ที่กดชักโครก โถปัสสาวะ ที่เปิดก๊อกอ่างล้างมือและกลอนประตูหรือลูกบิด เป็นต้น สำหรับสถานที่ปรุงประกอบอาหาร ควรใช้น้ำยาทำความสะอาดและล้างด้วยน้ำให้สะอาด ควรล้างภาชนะ อุปกรณ์ให้สะอาดตามหลักสุขาภิบาลอาหารโดยล้างด้วยน้ำยาล้างจาน ตามด้วยน้ำสะอาด 2 ครั้ง และแช่ภาชนะในน้ำร้อน 80-100 องศาเซลเซียสเป็นเวลา 30 วินาที สำหรับร้านอาหารหรือสถานที่ที่ปิดให้บริการเป็นเวลานาน อาจมีความเสี่ยงที่อุปกรณ์หรือวัสดุ ที่เป็นพื้นผิวที่มีความชื้นง่าย เช่น เบาะนั่ง เครื่องหนัง หรือฝาผนังที่มีความชื้นจะมีเชื้อราได้ ผู้ดูแลสถานที่ ต้องตรวจวัสดุพื้นผิวภายในอาคารและสังเกตตามมุมที่มีขอบไม้ หรือแหล่งที่อาจเป็นอาหารของเชื้อรา เมื่อพบควรกำจัดด้วยการเช็ดเพื่อป้องกันการฟุ้งกระจายด้วยน้ำสบู่ น้ำส้มสายชู คลอรีน หรือแอลกอฮอล์ ทำความสะอาดพื้นผิววัสดุต่างๆ และทิ้งให้แห้งเปิดหน้าต่าง หรือเปิดระบบเฟรซแอร์ เพื่อให้อากาศถ่ายเทได้สะดวกและมีการระบายอากาศที่เหมาะสม